SPROROČILO ZA JAVNOST

ZAČENJA SE 25. PIKIN FESTIVAL

Najbolj vesel teden otroških dogodivščin v Sloveniji

Velenje, 19. september 2014 – V nedeljo, 21. Septembra, se s Pikinim družinskim dnevom začenja 25. Pikin festival, ki bo na TRC Jezero Velenje potekal vse do sobote, 27. septembra 2014. Pestro festivalsko dogajanje otrokom ponuja vsebine s prodročja ustvarjalnosti, kulture, izobraževanja, umetnosti, zabave in športa. Letošnja tema festivala je Zemlja pleše, zato bomo na festivalu praznovali in raziskovali. Kulturno-vzgojne in zabavno-norčave dejavnosti bodo ob praznovanju 25. rojstnega dneva festivala dopolnile tudi številne naravoslovne vsebine. Prizorišče bo v nedeljo za obiskovalce odprto od 10. do 19. ure, osrednja otvoritvena slovesnost s prihodom Pike in predajo županove lente ter s tem tudi mestne oblasti pa se bo začela ob 16. uri. Vsak dan se bo v Pikini deželi ob Velenjskem jezeru dogajalo veliko zanimivih stvari. Del programa Pikinega festivala poteka tudi na različnih mestnih lokacijah. V središču Velenja ježe odprtih osem Pikinih razstav, v Domu kulture Velenje je Pikin oder, v Glasbeni šoli Fran Korun Koželjski pa Tomažev in Aničin oder. Program Pikinega festivala je v celoti objavljen na spletni strani www.pikinfestival.si.

Pikin družinski dan odpira vrata v nedeljo ob 10. uri. Osrednja slovesnost s prihodom Pike, Alfreda, kapitana Nogavičke ter Tomaža in Anice bo na Zelenem odru na osrednjem prizorišču ob 16.uri. To bo tudi trenutek, ko župan Mestne občine Velenje za ves teden preda oblast najbolj iznajdljivi in nagajivi devetletni deklici. Zabavo ob prihodu Pike bo začinil koncert skupine Rock’n’Band. Že zjutraj ob 10. uri se bodo družine lahko udeležile adrenalinske spretnostne preizkušnje Pikina mini avantura, na mestnem stadionu pa po potekal 1. Pikin in Ligijev atletski miting za otroke. Na prizoriču bo v Lutkovni četrti premiera miniature TV Pikica, na Zelenem in Rumenem odru pa bodo gostovali Alenka Kolman, Jurka Burka in mlade brihte, Ljuba Jenče, Plesni studio N, Miša in Zeko teater, Maj Turnšek, Twirling klub Šoštanj in mnogi drugi.

V Pikini deželi so obiskovalci vsak dan vabljeni v ustvarjalne delavnice v Pikino mestno hišo, kjer se najprej preobrazijo v Pike in gusarje, potem pa veselo praznujejo 25. obletnico festivala. V Gusarski trdnjavi bodo potekale skupinske delavnice, na otoku Taka-Tuka pa se bo raziskovalo, eksperimentiralo, recikliralo in ustvarjalo iz naravnih materialov. V Pikinem mestu se nahajajo hišice trgovina, mlekarna, čevljarna, pošta, banka, radio, Zoo, Fickarna, zavarovalnica, šuharna, zdravstveni dom in hiša čistih zobkov. Najmlajšim je za razgibavanje, hranjenje in preoblačenje na voljo vila Pleničkarnica s parkiriščem za otroške vozičke. Vsak obiskovalec mora nujno poskusiti Pikino čalapinko, se podati na pot skozi velik labirint in splezati na velikansko Pikino torto. V Muzejski, Plesni, Kino, Knjižni, Likovni, Glasbeni in Lutkovni četrti se odvijajo zanimivi programi, ki bodo zagotovo navdušili vse radovedne obiskovalce. Poleg športnih poligonov na prizorišču poteka mednarodni tabor Pika potuje, v zelenem delu sta zgrajeni dve vili Zemljanki, Bosa pot, Pikina džungla ter Čarobni gozdiček, svoja tabora pa so postavili tudi taborniki in indijanci. Vsak dan so pri Piki na obisku možnje postave: slovenska vojska, policija in gasilci.

*- se nadaljuje -*

Častna pokroviteljica 25. Pikinega festivala je Darja Groznik, predsednica Zveze prijateljev mladine Slovenije. Zanimiv večerni pogovor z njo bo v torek, 23. septembra v Vili Bianci.

Program 25. Pikinega festivala ter vse novice in zanimivosti v zvezi z njim bomo redno objavljali na spletni strani www.pikinfestival.si.

25. Pikin festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji (Knjižnica Velenje, Medobčinska zveza prijateljev mladine Velenje, Mladinski center Velenje, Muzej Velenje in JSKD – OI Velenje) ter partnerji (Športna zveza Velenje, Šolski center Velenje, Galerija Velenje, Glasbena šola Frana Koruna Koželjskega Velenje, Rdeča dvorana Velenje, ZKD Šaleške doline, Vrtec Velenje, vse osnovne šole iz Velenja, TIC Velenje, Ljudska univerza Velenje , Univerza za III. življenjsko obdobje Velenje ter številne druge organizacije in društva iz Šaleške doline).

- Konec -

cid:image001.jpg@01CB49AB.CEB7AC10**Več informacij:** Barbara Pokorny / 041 535 567 / 03 898 25 71 / www.pikinfestival.si